REGULAMENTUL (CE) NR. 425/2007 AL COMISIEI
din 19 aprilie 2007
de punere în aplicare a Regulamentului (CE) nr. 1365/2006 al Parlamentului European și al Consiliului privind statistica transportului de mărfuri pe căile navigabile interioare
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1365/2006 al Parlamentului European și al Consiliului din 6 septembrie 2006 privind statistica transportului de mărfuri pe căile navigabile interioare (1), în special articolul 9,
întrucât:
(1)
În conformitate cu articolul 9 din Regulamentul (CE) nr. 1365/2006, Comisia trebuie să stabilească procedurile pentru punerea în aplicare a regulamentului respectiv.
(2)
Este necesară adaptarea definițiilor prevăzute la articolul 3 din Regulamentul (CE) nr. 1365/2006, prin adăugarea unor definiții noi și prin furnizarea unor explicații și linii directoare referitoare la raportarea datelor în scopul asigurării unui cadru metodologic armonizat pentru colectarea datelor și compilarea statisticilor comparabile la nivel comunitar.
(3)
Este necesară adaptarea domeniului de colectare a datelor și conținutul anexelor din cadrul Regulamentului (CE) nr. 1365/2006 pentru a oferi o acoperire statistică adecvată pentru această modalitate de transport și a asigura compilarea statisticilor relevante la nivel comunitar.
(4)
Este necesară specificarea descrierii fișierelor de date, a formatului și a mijlocului prin care se vor transmite datele pentru a asigura procesarea acestor date într-un mod rapid și eficient din punct de vedere al costurilor.
(5)
Trebuie să se prevadă măsuri privind diseminarea rezultatelor statistice.
(6)
Prin urmare, Regulamentul (CE) nr. 1365/2006 ar trebui modificat în consecință.
(7)
Măsurile prevăzute în prezentul regulament sunt conforme cu avizul Comitetului pentru programele statistice constituit prin Decizia 89/382/CEE, Euratom a Consiliului (2),
ADOPTĂ PREZENTUL REGULAMENT:
Articolul 1
Regulamentul (CE) nr. 1365/2006 se modifică după cum urmează:
1.
Articolul 3 se înlocuiește cu următorul text:
„Articolul 3
Definiții
În sensul prezentului regulament se aplică următoarele definiții:
(a)
«cale navigabilă interioară» înseamnă un curs de apă care nu face parte din mare și care este, prin trăsături naturale sau artificiale, potrivit pentru circulația navelor de navigație interioară;
(b)
«navă de navigație interioară» înseamnă o ambarcațiune plutitoare destinată transportului de mărfuri sau transportului public de pasageri, care navighează în mod predominant pe căile navigabile interioare sau în apele situate în interiorul sau în imediata apropiere a apelor protejate sau a zonelor în care se aplică regulamentele portuare;
(c)
«naționalitatea navei» se referă la țara în care este înregistrată nava;
(d)
«transportul pe căile navigabile interioare» înseamnă orice deplasare a mărfurilor și/sau a călătorilor cu ajutorul navelor de navigație interioară, care se realizează în totalitate sau parțial pe căile navigabile interioare;
(e)
«transportul național pe căile navigabile interioare» înseamnă transportul pe căile navigabile interioare realizat între două porturi din cadrul aceluiași teritoriu național, indiferent de naționalitatea navei;
(f)
«transportul internațional pe căile navigabile interioare» înseamnă transportul pe căile navigabile interioare realizat între două porturi aflate pe teritorii naționale diferite;
(g)
«transportul de tranzit pe căile navigabile interioare» înseamnă transportul pe căile navigabile interioare pe un teritoriu național între două porturi localizate pe un alt teritoriu național sau pe alte teritorii naționale, cu condiția ca pe parcursul întregii călătorii pe teritoriul național să nu se realizeze nici o transbordare;
(h)
«traficul pe căile navigabile interioare» înseamnă deplasarea unei nave pe o cale navigabilă interioară dată.”
2.
Anexele A-F la Regulamentul (CE) nr. 1365/2006 se înlocuiesc cu textul inclus în anexa I la prezentul regulament.
Articolul 2
În scopul punerii în aplicare a Regulamentului (CE) nr. 1365/2006, se aplică definițiile, explicațiile și liniile directoare de raportare a datelor prezentate în anexa II la prezentul regulament.
Articolul 3
În sensul articolului 5 din Regulamentul (CE) nr. 1365/2006, statisticile se transmit sau se încarcă prin mijloace electronice la un punct unic de intrare a datelor în cadrul Eurostatului, conform descrierii fișierelor de date și mijlocului de transmitere definite în anexa III la prezentul regulament.
Formatul de transmitere este conform cu standardele de schimb adecvate, specificate de Eurostat.
Articolul 4
În sensul articolului 6 din Regulamentul (CE) nr. 1365/2006, Comisia are obligația de a disemina, prin orice mijloc și cu orice structură de date, toate datele menționate în anexele A-F din același Regulament (CE) nr. 1365/2006, care nu sunt declarate confidențiale de către statele membre.
Articolul 5
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 19 aprilie 2007.